effektiv kjerneladning
Store norske leksikon,Realfag,Kjemi,Kjemi
Effektiv kjerneladning er den kjerneladningen i et atom som «oppfattes» av det ytterste elektronet i atomet. Effektiv kjerneladning er gitt ved forskjellen mellom virkelig kjerneladning og skjerming fra de andre elektronene. Symbolet for effektiv kjerneladning er Zeff.
Et elektron i ytterste skall gir en skjerming som tilsvarer ca. 0,35 elektroner. Det vil si at når atomnummeret øker med 1 under oppfyllingen av et skall, vil effektiv kjerneladning øke med ca. 0,65.Økt effektiv kjerneladning gjør at atomene trekker elektronene tettere inn til kjernen. Atomene blir dermed mindre, og elektronegativiteten, ioniseringsenergien og elektronaffiniteten stiger. Effektiv kjerneladning er derfor en av de viktigste faktorene for å forklare forskjellene mellom grunnstoffene og hovedtrekkene i grunnstoffenes periodesystem. Les mer i Store norske leksikon kjemi atom